Source: https://szuloneveles.blog.hu/2012/02/12/hallgattassek_el_a_masik_fel?token=54f3c76fa13600249af25dbb65bd030c
Timestamp: 2019-07-22 01:13:19+00:00

Document:
"Hallgattassék el a másik fél!" - Szülőnevelés Blog
Számunkra ezt a kimondatlan üzenetet közvetítette, ahogyan az úgynevezett "független" bíróságunk elbánt Dr. Geréb Ágnessel. Nem állíthatjuk meggyőződéssel, hogy a doktornő ártatlan, mert a kérdéses események részleteit nem ismerjük eléggé. Ám az elmúlt napokban történtek egyértelműen megmutatták: a bíróság sem - és nem is akarja megismerni őket.
Néven nevezve a dolgot: Dr. Geréb Ágnest egy koncepciós perben ítélték 2 év letöltendő fogházbüntetésre és tiltották el a szülész-nőgyógyászi, valamint szülésznői tevékenység gyakorlásától 10 évre. Amikor a bíróság csak a vád álláspontjára kíváncsi, azt bizony így hívják. Eddig csak filmen találkoztunk hasonlóval.
Most már személyes élményünk is van róla.
Ahogy azt Elizabeth Prochaska, az emberi jogi és diszkriminációs ügyek szakértője az ítélet kihirdetése után a bíróság épülete előtti beszédében hangsúlyozta: a minden egyes embert egyformán megillető alapvető jogok egyike, hogy csak független és pártatlan bíróság általi méltányos és nyilvános tárgyaláson ítélkezhessenek fölötte. Ezt az alapvető emberi jogot tagadták meg Dr. Geréb Ágnestől.
A vád által fölvonultatott "szakértőknek" csak kórházi szülések levezetéséről vannak tapasztalataik. Háborítatlan szülések kíséréséről nincs. Márpedig ez a kettő olyan, mint a teológus és a geológus: a különbség Ég és Föld. Erről magunk is meggyőződhetünk, amikor a Napvilág Születésház információs hetén alkalmunk volt megnézni néhány, háborítatlan szülésekről készült felvételt. Az a néhány nap több értelemben is felnyitotta a szemünket. Képtelen lennék összeszámolni, hány paradigmaváltást eredményezett.
A bíróság egyáltalán nem akadt fönn azon, hogy a vád tanúi nem értenek ahhoz, amiről a per szól. A védelemnek pedig nem hagyta, hogy a témáról valóban tapasztalattal rendelkező szakembereket vonjon be a bizonyítási eljárásba. Legjobb tudomásunk szerint két magyar orvos is volt köztük, tehát ha van is valamilyen elfogadható jogi oka a külföldi szakértők mellőzésének, legalább őket meg kellett volna hallgatni.
Szerinted méltányos
kizárólag egy nagyüzemi gyár
dolgozóinak a véleménye alapján
megítélni egy kézműves munkáját?
Merthogy ebben a perben valami ilyesmi történt. A bíróság egy szakmai tevékenység (bábai szüléskísérés) során történtekről egy másik szakma képviselőinek (kórházi szüléslevezetésben gyakorlott orvosoknak) a véleménye alapján ítélkezett.
Példálózhattam volna egy taxisofőr munkájáról "szakértőkként" nyilatkozó autóversenyzőkkel is. Gizike és gőzeke, pléhlábos és plébános...
A per után Irene Walton brit bábaprofesszor is nyilatkozott. Elmondta, hogy a hasonló ügyek kivizsgálása az Egyesült Királyságban a bábák szakmai testületének a hatáskörébe tartozik. Mélységes döbbenetének és szomorúságának adott hangot a rendkívül kemény ítélet miatt.
A magyar bíróság még nyilván nem hallotta a bölcs franciától: "Ne sutor ultra crepidam!"
Elizabeth Prochaska, aki maga is kórházon kívül szülte meg gyermekét, kifejezetten azért jött el Magyarországra, hogy a saját szemével lássa: valóban ilyen igazságtalan, méltánytalan módon tárgyalják ezt az ügyet. Másképp nem hitte volna el, hogy ilyen jogtiprás megtörténhet ebben az országban. Tegnapelőtt megszerezte azt a sokkoló tapasztalatot, hogy igen. Erősen kétlem, hogy így kéne növelnünk a hazánkba érkező külföldiek számát.
Amikor a tegnapelőtt lezárult perben vitatott eset történt, semmi sem tiltotta meg Magyarországon, hogy bárki bábaként otthonszülést kísérjen.
Semmi sem tiltotta meg, hogy bárki naprakész legyen az intézményen kívüli szülés nemzetközi szakirodalmából.
Egyáltalán nem volt tilos egy külföldön számos helyen alkalmazott, releváns tapasztalatokra, gyakorlatra és ellátási protokollokra épülő szüléskísérési modell szerint tevékenykedni.
Dr. Geréb Ágnes ellen mégis eme bábai tevékenysége (melynek gyakorlásától nem tiltották el őt) során történtekre hivatkozva indult büntetőeljárás, miközben számtalan hasonló, kórházban történt esetből még polgári per sem lett.
A perben a több évtizedes orvosi és bábai tapasztalattal rendelkező asszony nem egyedül ült a vádlottak padján. Négy másik embert is meghurcoltak vele együtt. Az ellenük felhozott vádak között olyasmi is szerepel, ami egyébként a szülésznők képzésében a tananyag része...
Mégis mi akadályozta meg a bíróságot, hogy megkérdezze ennek a külföldön működőképesnek bizonyult bábai ellátási modellnek a szakértőit: vajon Dr. Geréb Ágnes betartotta-e ennek a létező szakmának az előírásait?
Miért nem hallgatta meg legalább a két magyar orvost, akiknek tanúskodását a védelem kérte?
Vajon kik és miért akarják láthatólag bármi áron kivonni a forgalomból az otthonszülés legtapasztaltabb magyar szakértőjét?
Vajon kik és miért tartanak attól, hogy Magyarországon kórházon kívül - vagyis méregdrága műszaki felszerelés és gyógyszerek alkalmazása, valamint zsebbe adott hálapénzek nélkül - is születhessenek gyermekek?
Ahogy tegnap megígértem, holnap Szilvi Drágám cikkét olvashatjátok itt a Szülőnevelés Blogon.
https://szuloneveles.blog.hu/api/trackback/id/tr144093651
BakónéVikica 2012.02.21. 15:00:41
Sziasztok! Végre eljutottam a kommenteléshez:
"A védelemnek pedig nem hagyta, hogy a témáról valóban tapasztalattal rendelkező szakembereket vonjon be a bizonyítási eljárásba. Legjobb tudomásunk szerint két magyar orvos is volt köztük..."
Nem tudom, az az orvos, akit ismerek, a kettő között volt-e. Annyit tudok, nem elfogult Geréb Ági irányába, mindössze szakmailag szerette volna alátámasztani a kórházon kívüli szülés, mint reális és veszélytelen alternatíva lehetőségét. Elutasították a kérelmét, hogy a perben szerepeljen és nem mellesleg az ő meghurcoltatása is zajlik, mert mer másképp gondolkodni... :( Sajnos ez pedig az én és hamarosan születendő gyermekem "bőrére is megy"...:(
BakónéVikica 2012.02.21. 15:23:11
... jogászként pedig nem is kívánom az eljárást minősíteni...

References: bíróság 
 bíróság 
 bíróság 
 bíróság 
 bíróság 
 bíróság 
 bíróság